CELEX: 32017R0270
Language: lv
Date: 2017-02-16 00:00:00
Title: Komisijas Īstenošanas regula (ES) 2017/270 (2017. gada 16. februāris), ar ko Īstenošanas regulu (ES) Nr. 540/2011 groza attiecībā uz darbīgās vielas sulfurilfluorīda apstiprināšanas nosacījumiem (Dokuments attiecas uz EEZ. )

17.2.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 40/48
               
            KOMISIJAS ĪSTENOŠANAS REGULA (ES) 2017/270
      (2017. gada 16. februāris),
      ar ko Īstenošanas regulu (ES) Nr. 540/2011 groza attiecībā uz darbīgās vielas sulfurilfluorīda apstiprināšanas nosacījumiem
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
      tā kā:
      
                  (1)
               
               
                  Komisijas Direktīvā 2010/38/ES (2) noteikts, ka ir jāsniedz papildu apstiprinājuma dati par aplēsēm saistībā ar sulfurilfluorīda noturību atmosfērā, sulfurilfluorīda koncentrācijām troposfērā un malšanas nosacījumiem, kas vajadzīgi, lai nodrošinātu, ka fluorīda jona atliekas graudos nepārsniedz dabiskos fona līmeņus.
               
            
                  (2)
               
               
                  Darbīgās vielas, kas iekļautas Padomes Direktīvas 91/414/EEK (3) I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.
               
            
                  (3)
               
               
                  Pieteikuma iesniedzējs iesniedza papildu informāciju, lai apstiprinātu riska novērtējumu attiecībā uz sulfurilfluorīda noturību atmosfērā un fluorīda jona atliekām malšanas produktos, kas saglabājas dzirnavu iekārtā fumigācijas laikā.
               
            
                  (4)
               
               
                  Apvienotā Karaliste izvērtēja pieteikuma iesniedzēja iesniegto papildu informāciju. 2015. gada 4. jūnijā tā šo novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (turpmāk “Iestāde”).
               
            
                  (5)
               
               
                  Komisija uzskatīja, ka, ņemot vērā pieteikuma iesniedzēja sniegto papildu informāciju, nevar izslēgt, ka atlieku līmeņi malšanas produktos, kas saglabājas dzirnavu iekārtā fumigācijas laikā, pārsniegs fluorīda jona atlieku dabisko fona līmeni vai neatbildīs attiecīgajiem maksimālajiem atlieku līmeņiem. Tāpēc apstiprināšanas nosacījumi būtu jāgroza, lai nodrošinātu, ka malšanas produkti, kas saglabājas apstrādātajās iekārtās, vienmēr atbilst Eiropas Parlamenta un Padomes Regulas (EK) Nr. 396/2005 (5) noteikumiem. Turklāt tā uzskatīja, ka iesniegtā informācija nepierāda sulfurilfluorīda stabilu stāvokli troposfērā; tādēļ ir arī nepieciešams turpināt uzraudzīt sulfurilfluorīda koncentrācijas troposfērā, līdz tiks pilnībā pierādīts tā stabilais stāvoklis, un regulāri, ik pēc pieciem gadiem, sniegt par to informāciju Komisijai, dalībvalstīm un Eiropas Pārtikas nekaitīguma iestādei.
               
            
                  (6)
               
               
                  Ar Komisijas Direktīvu 2009/84/EK (6) sulfurilfluorīds ir arī apstiprināts kā biocīda aktīvā viela. Ņemot vērā tās pašas bažas par sulfurilfluorīda noturību vidē, kādas pastāv attiecībā uz pesticīdu lietojumiem, ir pieprasīta papildu informācija, kas ietver koncentrāciju troposfērā uzraudzību. Lai izvairītos no darbību pārklāšanās un racionalizētu novērtēšanas procesu, būtu jānosaka viens informācijas iesniegšanas datums.
               
            
                  (7)
               
               
                  Tāpēc Īstenošanas regulas (ES) Nr. 540/2011 pielikums būtu attiecīgi jāgroza.
               
            
                  (8)
               
               
                  Pieteikuma iesniedzējam tika dota iespēja iesniegt komentārus par pārskata ziņojumu.
               
            
                  (9)
               
               
                  Dalībvalstīm būtu jāatvēl zināms laiks, lai tās varētu grozīt vai atsaukt tādu augu aizsardzības līdzekļu atļaujas, kas satur sulfurilfluorīdu un kas neatbilst ierobežotajiem apstiprināšanas nosacījumiem.
               
            
                  (10)
               
               
                  Ja dalībvalstis atbilstoši Regulas (EK) Nr. 1107/2009 46. pantam piešķir pagarinājuma periodu, augu aizsardzības līdzekļiem, kuri satur sulfurilfluorīdu, šim periodam būtu jābeidzas ne vēlāk kā 18 mēnešus pēc tam, kad stājusies spēkā šī regula.
               
            
                  (11)
               
               
                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
               
            IR PIEŅĒMUSI ŠO REGULU.
      1. pants
      Grozījums Īstenošanas regulā (ES) Nr. 540/2011
      Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.
      2. pants
      Pārejas pasākumi
      Līdz 2017. gada 9. septembrim dalībvalstis atbilstoši Regulai (EK) Nr. 1107/2009 vajadzības gadījumā groza vai atsauc spēkā esošās atļaujas, kas izsniegtas augu aizsardzības līdzekļiem, kuri satur sulfurilfluorīdu kā darbīgo vielu.
      3. pants
      Pagarinājuma periods
      Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 12 mēnešus pēc attiecīgās atļaujas ierobežojuma noteikšanas vai atsaukšanas.
      4. pants
      Stāšanās spēkā
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      
         Šī regula uzliek saistības kopumā un tieši piemērojama visās dalībvalstīs.
         Briselē, 2017. gada 16. februārī
         
            
               Komisijas vārdā –
            
            
               priekšsēdētājs
            
            Jean-Claude JUNCKER
         
      
      
         (1)  OV L 309, 24.11.2009., 1. lpp.
      
      
         (2)  Komisijas 2010. gada 18. jūnija Direktīva 2010/38/ES, ar ko groza Padomes Direktīvu 91/414/EEK, lai tajā iekļautu sulfurilfluorīdu kā aktīvo vielu (OV L 154, 19.6.2010., 21. lpp.).
      
         (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
      
         (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
      
         (5)  Eiropas Parlamenta un Padomes 2005. gada 23. februāra Regula (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).
      
         (6)  Komisijas 2009. gada 28. jūlija Direktīva 2009/84/EK, ar ko groza Eiropas Parlamenta un Padomes Direktīvu 98/8/EK, lai iekļautu tās I pielikumā aktīvo vielu sulfurilfluorīdu (OV L 197, 29.7.2009., 67. lpp.).
      
         PIELIKUMS
         Īstenošanas regulas (ES) Nr. 540/2011 pielikuma A daļas 307. rindā par sulfurilfluorīdu sleju “Īpaši noteikumi” aizstāj ar šādu:
         
            “A DAĻA
            Var atļaut lietot profesionāliem lietotājiem tikai kā insekticīdu/nematicīdu (fumigantu) noslēgtās telpās ar šādiem nosacījumiem:
            
                        a)
                     
                     
                        telpas ir tukšas; vai
                     
                  
                        b)
                     
                     
                        ja fumigētajā objektā atrodas produkti, kas paredzēti pārtikai vai barībai, lietotāji un pārtikas apritē iesaistītie uzņēmēji nodrošina, ka pārtikas un barības apritē var nonākt tikai pārtika vai barība, kas atbilst spēkā esošajiem, Eiropas Parlamenta un Padomes Regulā (EK) Nr. 396/2005 (*1) noteiktajiem maksimālajiem atlieku līmeņiem attiecībā uz sulfurilfluorīdu un fluorīda jonu; šajā nolūkā lietotāji un pārtikas apritē iesaistītie uzņēmēji pilnībā piemēro pasākumus, kas līdzvērtīgi HACCP principiem, kā noteikts Eiropas Parlamenta un Padomes Regulas (EK) Nr. 852/2004 (*2) 5. pantā; jo īpaši lietotāji nosaka kritisko kontrolpunktu, kurā kontrole ir būtiska, lai nepieļautu maksimālo atlieku līmeņu pārsniegšanu, un izveido un piemēro iedarbīgas uzraudzības procedūras minētajā kritiskajā kontrolpunktā.
                     
                  B DAĻA
            Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par sulfurilfluorīdu, ko 2016. gada 7. decembrī pabeigusi Augu, dzīvnieku, pārtikas aprites un dzīvnieku barības pastāvīgā komiteja, un jo īpaši tā I un II papildinājumu.
            Šajā vispārējā novērtējumā dalībvalstīm īpaša uzmanība jāpievērš šādiem aspektiem:
            
                        —
                     
                     
                        risks, ko neorganiskais fluorīds rada ar piesārņotiem produktiem, piemēram, miltiem un klijām, kas paliek dzirnavu iekārtā fumigācijas laikā, vai graudiem, kurus uzglabā dzirnavu tvertnēs. Ir vajadzīgi pasākumi, lai nodrošinātu, ka pārtikas un barības apritē nokļūst tikai produkti, kas atbilst spēkā esošajiem MAL,
                     
                  
                        —
                     
                     
                        risks operatoriem un strādniekiem, piemēram, atgriežoties fumigācijas telpās pēc vēdināšanas. Ir vajadzīgi pasākumi, lai nodrošinātu, ka viņi izmanto autonomu elpošanas aparātu vai citus piemērotus individuālos aizsardzības līdzekļus,
                     
                  
                        —
                     
                     
                        risks blakusesošām personām, kuru novērš, izveidojot piemērotu slēgto zonu ap telpām, kur notikusi fumigācija.
                     
                  Atļaujas nosacījumos vajadzības gadījumā ietver riska mazināšanas pasākumus.
            Pieteikuma iesniedzējs, sākot ar 2017. gada 30. jūniju, ik pēc pieciem gadiem iesniedz Komisijai, dalībvalstīm un Iestādei uzraudzības datus par sulfurilfluorīda koncentrāciju troposfērā. Analītiskā noteikšanas robeža ir vismaz 0,5 ppt (ekvivalents 2,1 ng sulfurilfluorīda uz m3 troposfēras gaisa).